Endnu et område i Københavns Lufthavn i Kastrup er overgået til selvbetjening, hvor kunderne selv skal gøre det meste af arbejdet. Det drejer sig om paskontrollen, som nu kan foregå ved en automat i stedet for en skranke, hvor der sidder en politiansat.

En stribe nye automater er netop sat op ved indgangen til finger C, hvor der er afgang og ankomst for fly til lande uden for Schengen-området. Det er dog ikke alle, der kan bruge de nye automater:

»Man skal have fyldt 18 år, være EU-borger, og man skal have et biometrisk pas«, siger politiinspektør Steen Pedersen, leder af grænsekontrolafdelingen, da han viser Politiken, hvordan de nye automater fungerer.